Irailaren 27an

Navarra Suma talde parlamentarioari atxikitako foru parlamentari Marta Álvarez Alonso andreak galdera egin du adinekoentzako egoitza batean toki publiko edo itundu bat eskuratzeko itxarote-zerrendan dauden pertsonen kopuruari buruz (10-19/PES-00042). Honako hau da Nafarroako Gobernuko Eskubide Sozialetako kontseilariak informatu beharrekoa:

*Gaur egun, adinekoentzako egoitza batean toki publiko edo itundu bat eskuratzeko itxarote-zerrendan dauden pertsonen kopurua.*

2019ko abuztuaren 31n, diru publikoz finantzatutako egoitza-toki bat eskuratzeko itxaroten ari diren pertsonak **96** dira. Horretaz gainera, 963 pertsona daude zerbitzuari lotutako prestazio baten bidez diru publikoz finantzatutako egoitza-toki pribatu batean. Horietatik, 582 pertsona daude PAGNArekin itunik ez duten zentroetan, eta ez dute toki bat lortu nahi toki publikoak dituen beste zentro batean. Beste 381 pertsona zerbitzuari lotutako prestazio baten bidez finantzatutako toki pribatuetan daude, toki itunduak dituzten zentroetan, eta horrenbestez, egoitza-toki itundu bat eskuratzeko zain, gehienak bizi diren egoitza berean.

*Horietatik, zenbat dauden zerbitzuari lotutako prestazio bat jasotzen, zenbat ari diren beste prestazio edo zerbitzu bat jasotzen, eta zenbatek ez duten inolako prestazio edo zerbitzurik jasotzen.*

88 pertsona beren etxebizitzan daude, beste prestazio bat jasoz (27 eguneko zentro batera joaten dira edo eguneko egonaldiren bat izaten dute, eta 61k familia-inguruneko zainketetarako laguntza ekonomikoa jasotzen dute), eta 8 pertsona beren etxebizitzan daude beste inongo prestaziorik jaso gabe. Zortzi pertsona horietatik, 7 duela hilabete baino gutxiago atalera iritsitako espedienteei dagozkie, eta zortzigarrena mendetasunik ez duen pertsona bat da, etxean beste prestazio batzuk jasotzeko eskubiderik ez duena.

*Itxarote-zerrendan dauden pertsonen kopurua, gizarte zerbitzuen arloaren arabera xehakaturik.*

Hona itxarote-zerrendan dauden pertsonen kopurua, gizarte zerbitzuen arloaren arabera xehakaturik:

|  |  |  |  |
| --- | --- | --- | --- |
| **BARRUTIA** | **ZLPak** | **ETXEAN** | **GUZTIRA** |
| Iruña eta Iruñerria | 267 | 78 | 345 |
| Lizarra | 37 | 6 | 43 |
| Tafalla | 11 | 3 | 14 |
| Tutera | 47 | 5 | 52 |
| Ipar-ekialdea | 14 | 1 | 15 |
| Ipar-mendebaldea | 5 | 3 | 8 |
| GUZTIRA | 381 | 96 | 477 |

*Egoitza-toki publiko edo itundu bat eskuratzeko batez besteko itxarote-aldia, 2015eko urtarrilaren 1ean, 2016ko urtarrilaren 1ean, 2017ko urtarrilaren 1ean, 2018ko urtarrilaren 1ean, 2019ko urtarrilaren 1ean eta 2019ko uztailaren 1ean.*

Batez besteko itxarote-aldia aldatzen da pertsonek aurrez diru publikoz finantzatutako egoitza-toki bat okupatzen egon izanaren arabera, zerbitzuari lotutako nahiz lotu gabeko prestazio baten bitartez. Hurrengo taulan, itxarote-denborari buruzko datuak azaltzen dira (egoitza publiko edo itundu bat adjudikatzeko zain dauden pertsona guztiak), bai eta egoitza batera sartzeko zain beren etxebizitzan zeudenen datuak ere:

|  |  |  |
| --- | --- | --- |
| **Data** | **Pertsonek etxean ematen duten itxarote-aldia, batez beste (egunetan)** | **Batez beste itxarote-aldia (egunetan)** |
| 2015-01-01 | 105 | 558 |
| 2016-01-01 | 87 | 497 |
| 2017-01-01 | 91 | 359 |
| 2018-01-01 | 78 | 479 |
| 2019-01-01 | 81 | 359 |
| 2019-07-01 | 77 | 438 |

Hori guztia jakinarazten dizut Nafarroako Parlamentuko Erregelamenduaren 194. artikulua betez.

Iruñean, 2019ko irailaren 25ean.

Eskubide Sozialetako kontseilaria: María Carmen Maeztu Villafranca